钦定古今图书集成/明伦汇编/官常典/第781卷 > 赵芬〈子元恪 元楷〉
## 钦定古今图书集成/明伦汇编/官常典/第781卷 > 赵芬〈子元恪 元楷〉

按：《隋书》本传：“芬字士茂，天水西人也。父演，周秦州刺
史。芬少有辩智，颇涉经史。周太祖引为相府铠曹参
军，历记室，累迁熊州刺史。抚纳降附，得二千户，加开
府仪同三司。大冢宰宇文护召为中外府掾，俄迁吏
部下大夫。芬性强济，所居之职，皆有声绩。武帝亲总
万机，拜内史下大夫，转少御正。芬明习故事，每朝廷”
有所疑议，众不能决者，芬辄为评断，莫不称善。后为
司会。申国公李穆之讨齐也，引为行军长史，封淮安
县男，邑五百户。复出为浙州刺史，转东京小宗伯，镇
洛阳。高祖为丞相，尉，迥与司马消难阴谋往来，芬察
知之，密白高祖，由是深见亲委。迁东京左仆射，进爵
郡公。开皇初，罢东京官，拜尚书左仆射，与郢国公王
谊修律令。俄兼内史令，上甚信任之。未几，以老病出
拜蒲州刺史，加金紫光禄大夫，仍领关东运漕，赐钱
百万、粟五千石而遣之。后数年，上表乞骸骨，征还京
师，赐以二马轺车，几杖被褥，归于家，皇太子又致巾
帔。后数年卒，上遣使致祭，鸿胪监护丧事。子元恪嗣，
官至扬州总管司马，左迁候卫长史。少子元楷，与元
恪皆明干世事。元楷大业中为历阳郡丞，与庐江郡
丞徐仲宗皆竭百姓之产以贡于帝。仲宗迁南郡丞，
元楷超拜江都郡丞，兼领江都宫使。